WWW.ISLAMNURI.COM

У яноқлари Расулуллоҳ соллаллоҳу алайҳи ва салламнинг оёқлари устида экан, руҳини Яратувчисига таслим қилди (Ибн Ҳишом, "ас - Сийратун - набавийя", 2/29. Қаранг: ибн Ҳиббон, 223 - 224. Имом Заҳабий: 174). Аллоҳу Акбар! Бу қандай ширин ва намунали ўлим!

- 7. Саъд ибн Рабийъ розияллоҳу анҳунинг руҳини таслим қилар экан, Расулуллоҳ соллаллоҳу алайҳи ва салламнинг соғлигига эътибор бериши

Яна Уҳуд жангги! Ярадорлар ичида Расулуллоҳ соллаллоҳу алайҳи ва салламни суйганлардан бошқа биттаси бор. Унинг найза, қилич ва камон ўқлардан олган етмишга яқин жароҳати бор. Бунинг дунё ва дунёдаги оила, мол - дунёдан ажралишига бир неча нафаси қолди. У нимани ўйлаяпти деб ўйлайсиз?! Бу ҳақда имом Ҳоким раҳимаҳуллоҳнинг Зайд ибн Собит розияллоҳу анҳудан келтирган ушбу сўзларни ўқийлик: Уҳуд куни Расулуллоҳ соллаллоҳу алайҳи ва саллам мени Саъд ибн Рабийъ розияллоҳу анҳуни излаб топиш учун жўнатар эканлар шундай дедилар: "Шояд уни кўрсангиз менинг саломимни етказинг ва "Расулуллоҳ сизга салом айтдилар ҳамда сиздан ўзингизни қандай ҳис қилаётганингизни сўрадилар" - деб айтинг. Ўликлар орасини айланиб, (Саъдни топдим). У сўнгги нафасларини олаётган эди. Найза, қилич ва камон ўқларидан олган етмишга яқин жароҳати бор эди. Унга: "Эй Саъд, Расулуллоҳ соллаллоҳу алайҳи ва саллам сизга салом йўлладилар ва ўзингизни қандай ҳис қилаётганингизни сўрашимни буюрдилар, дедим. Саъд розияллоҳу анҳу шундай деди: "Расулуллоҳ ва сенга саломлар бўлсин! Расулуллоҳ соллаллоҳу алайҳи ва салламга айтки, мен ҳозир жаннат бўйларини ҳидламоқдаман. Қавмим ансорларга: "сизда киприкларингизни қимирлатишга имкон бор экан, Расулуллоҳ соллаллоҳу алайҳи ва салламга бирон бир зарар етса, Аллоҳ ҳузурида маъзиратингизга ўрин йўқдир" - деб айт. У, шундай деб руҳини таслим қилди. Унга Аллоҳнинг раҳматлари ёғилсин!" ("Мустадрак, 3/201. Ушбу ҳадис ҳақида имом Ҳоким раҳимаҳуллоҳ шундай деди: "Бу ҳадис санади саҳиҳ бўлишига қарамай имом Бухорий ва имом Муслим тарафидан ривоят қилинмади ("Мустадрак", 3/201). Имом Заҳабий раҳимаҳуллоҳ ҳам уни қувватлади ("ат - Тадхис", 3/201). Бунга яқин бир ривоятни имом Молик раҳимаҳуллоҳ "Муваттоъ" (2/465 - 466)да ва ибн Исҳоқ раҳимаҳуллоҳ ривоят қилди (Қаранг: ибн Ҳишом раҳимаҳуллоҳ "ас - Сийратун - набавийя", 3/38-39). Бу ҳадис ҳақида доктор Акрам Зиё ал - Умарий: "Бу ҳадис ибн Исҳоқнинг ишончли ровийлари нақл этган ривоятдир" - деди ("ас - Сийратун - набавийя ас - саҳиҳа", 2/386). ("Мажмаъул - баҳрайн", 2/239; "Шарҳул - маваҳиб", 2/44 га биноан). Расулуллоҳ соллаллоҳу алайҳи ва салламни самимий суйган бу саҳоба ҳаётининг сўнгги дамларида нимани ўйлади?! Хаёлини қамраб олган нарса нима эди?! Қавми билан видолашар экан, дунёдан, оиласидан, бола - чақаси ва молу - мулкидан айрилар экан, қавмига нима деб васият қилди?! Унинг хаёлини қамраб олган нарса - ўзи ва Оламлар Роббисининг суйгани Муҳаммад Мустафо соллаллоҳу алайҳи ва салламнинг соғлиги ва амну - омонда бўлиши эди. Унинг қавмига қилган васияти эса, уларнинг ҳар бири Расулуллоҳ соллаллоҳу алайҳи ва салламга жонларини фидо қилишлари эди. Биз ҳам шундаймизми? Биз нималарни ўйлаймиз? Ичимиздан кўпчиликнинг хаёлини банд қилган нарса нима? Дўстларимиздан бирини ғарбга, бошқасини эса шарққа кузатар эканмиз, уларга қандай тавсиялар қилмоқдамиз? Буларни очиқча баён қилайлик десак, Ислом одобларига тўғри келмайди.